Predkladacia správa

	V nadväznosti na uznesenie vlády SR č. 974 zo 14. októbra 2003 bod D.7 k návrhu štátneho rozpočtu Slovenskej republiky Ministerstvo školstva SR predkladá na rokovanie vlády SR „Analýzu rozostavanosti škôl a školských zariadení financovaných z prostriedkov štátneho rozpočtu“. 

	Predkladaný materiál dokumentuje potrebu zabezpečenosti dostavby rozostavaných objektov škôl a školských zariadení (základné a materské školy), ktoré sa realizujú formou školskej účelovej výstavby a formou bývalej komplexnej bytovej výstavby.

	Na úseku školskej účelovej výstavby sa sústreďuje pozornosť najmä na kvalitatívne zlepšenie súčasného fondu školských budov a v malej miere na získanie nových kapacít. 

	Popri školskej účelovej výstavbe sa zároveň realizuje výstavba nových objektov rozostavaných v rámci bývalej komplexnej bytovej výstavby, ktorá je v prevažnej miere v mestských sídliskových častiach ako občianska vybavenosť. 

	V roku 2003 pre školskú účelovú výstavbu zo štátneho rozpočtu na základné a materské školy bolo pridelených 892 200 tis. Sk kapitálových výdavkov, z ktorých 200 000 tis. Sk bolo preklasifikovaných do bežných výdavkov na oddlženie v rámci energií základných škôl, čo znamená, že na realizáciu stavieb bol rozpísaný objem 692 200 tis. Sk.

	Na stavby rozostavané v rámci bývalej komplexnej bytovej výstavby v roku 2003 v štátnom rozpočte bolo pridelených 237 400 tis. Sk.

	Z uvedeného vyplýva, že spolu pre obe formy výstavby v roku 2003 finančný objem kapitálových výdavkov bol 929 600 tis. Sk.

	V školskej účelovej výstavbe v roku 2003 objem 692 200 tis. Sk bol rozpísaný na 493 stavieb, z ktorých 353 bolo aj dokončených a 140 stavieb ostalo rozostavaných. K 31. 12. 2003 predstavuje rozostavanosť 28,3%  vo finančnom objeme 1 069 533 tis. Sk.

	Medzi rozostavanými stavbami, ktoré prechádzajú na dokončenie v roku 2004 sú aj stavby s malým zostatkovým objemom a to najmä z dôvodu, že návrh rozdelenia finančných prostriedkov bol realizovaný na základe požiadaviek obcí, ktoré uvádzajú obstarávaciu cenu odhadom, alebo keď už mali projektovú dokumentáciu, tak podľa rozpočtu stavby. Po obdržaní finančných prostriedkov Obecné úrady pristúpili k výberu obstarávateľa stavby výberovým konaním, kde v niektorých prípadoch cenové ponuky boli vyššie, ako predchádzajúci odhad. Dodatočné pridelenie finančných prostriedkov už nebolo možné, nakoľko finančné prostriedky boli rozpísané bez ponechania rezervy.  

	V rámci bývalej komplexnej bytovej výstavby finančné prostriedky boli rozdelené na 29 stavieb zo 42 rozostavaných stavieb. V tejto forme výstavby rozostavanosť k 31. 12. 2003 predstavuje objem 1 642 880 tis. Sk.

	Rozostavanosť objektov v školskej účelovej výstavbe je menovite uvedená v tabuľke č. 1 a 2 a rozostavanosť objektov v rámci bývalej komplexnej bytovej výstavby  je v tabuľke č. 3  a 4.

	Poznamenávame, že už viac rokov z dôvodu prideľovania nízkeho objemu finančných zdrojov zo štátneho rozpočtu nebolo možné zabezpečovať potrebnú údržbu a opravy jestvujúcich objektov. Objekty a zariadenia chátrajú, rozsah potrebných prác na udržiavanie ich prevádzkyschopnosti prerastajú do investičnej obnovy a množia sa havarijné stavy.

	Plynulé technické zhodnotenie objektov a zariadení nie je možné zabezpečovať z dôvodu už niekoľkoročného trvania zákazu začínania stavieb s výnimkou  havárií a akcií zabezpečujúcich racionalizáciu palív a energií, ako i nízkeho objemu prideľovaných investičných prostriedkov zo štátneho rozpočtu.

	Vzhľadom k tomu, že posledné roky je zákaz začínať stavby s výnimkou stavieb havarijných a akcií zabezpečujúcich racionalizáciu v spotrebe palív a energií, v náväznosti na možnosti rozpočtu rezortu vedenie Ministerstva školstva SR rozhoduje o výbere novozačínaných stavieb, ktorých zoznam predkladá Ministerstvu financií  SR na odsúhlasenie ich začatia. Sú to prevažne plynofikácie objektov škôl, rekonštrukcie strešných plášťov, rekonštrukcie inštalácií, sanácie stropov, základov a iné akcie, ktoré zabezpečujú prevádzkyschopnosť objektov a zariadení. Výberu predchádza obhliadka, revízne správy vyjadrenia hygienika a iné potrebné stanoviská.

	Rozpisu kapitálových výdavkov na rozostavané stavby predchádza stanovenie priorít a schvaľovanie jednotlivých objektov pre rozostavané stavby na úrovni vedenia Ministerstva školstva SR.

	Pri návrhu novozačínaných stavieb, Ministerstvo školstva Slovenskej republiky z dlhodobého hľadiska prijalo stratégiu, že okrem stavieb havarijných sa môžu začínať iba plynofikácie kotolní a rekonštrukcie plochých striech – prestavba na sedlové strechy, ktoré zabezpečujú racionalizáciu v spotrebe palív a energií. 

Záver 

	V rezorte školstva je veľmi vysoká rozostavanosť. Nízke objemy kapitálových výdavkov spôsobujú sústavné spomaľovanie realizácie rozostavaných stavieb a tým predlžovanie termínov odovzdania projektovaných kapacít do užívania, čo má za následok zvyšovanie investičných nákladov stavieb.

	Aby sa zamedzilo zvyšovaniu investičných nákladov stavieb pre budúci rok (2004) navrhujeme:
1)	Nezačínať nové stavby, okrem stavieb havarijného charakteru a stavieb, ktoré zabezpečia racionalizáciu v spotrebe palív a energií. 
2)	Rozdelenie finančných prostriedkov v roku 2004 orientovať na stavby:
-	u ktorých sa pri minimálnej finančnej sume (10,0 mil. Sk) dosiahne ukončenie celej stavby
-	u ktorých pri minimálnej finančnej sume  (10,0 mil. Sk) sa ukončí jeden objekt užívaniaschopný (telocvičňa, jedáleň, výučbový pavilón, atď.)
-	u ktorých sa po dokončení učebňových častí odstráni dvojsmenný vyučovací proces
-	u ktorých obec ako zriaďovateľ použije aj vlastné finančné prostriedky v rozsahu min. 10 % z celkového rozpočtovaného nákladu.

3.) Stavby rozostavané v rámci bývalej komplexnej bytovej výstavby, u ktorých rozostavanosť je veľmi nízka, navrhujeme nepokračovať v ďalšej realizácii vo financovaní zo štátneho rozpočtu. Konkrétne sa jedná o následovné stavby so zostatkovým objemom   754 267 tis. Sk:

- 16 tr. ZŠ Trávniky Skalica				54 253 tis. Sk
- Združ. obj. ZŠ Košúty Martin		           12 057 tis. Sk
- Dostavby ZŠ Priekopa Martin			21 917 tis. Sk
- 16 tr. ZŠ Rúbanisko Lučenec			95 400 tis. Sk
- 12 tr. ZŠ Kapustnice Detva			          140 846 tis. Sk
- 12 tr. ZŠ Škola v prírode Krahule		          125 170 tis. Sk
- 24 tr. ZŠ SNP, Michalovce			          193 699 tis. Sk
- 10 tr. ZŠ Západ, Spišská Nová Ves			45 725 tis. Sk
- ZŠ Sibírska, telocvičňa, Prešov			65 200 tis. Sk
	
Objem 754 267 tis. Sk pri nepokračovaní týchto stavieb je konkrétna úspora na rozostavaných školských stavbách.

Usporený objem nie je možné využiť na iné školské stavby, nakoľko pri nepokračovaní v realizácii týchto stavieb usporený objem nebude pridelený pre kapitolu školstva.

Predložená analýza nemá negatívny dopad na ekológiu a zamestnanosť.